
1. Situaţia din Republica Kirghistan 

  

Protestele populaţiei kirghize au fost declanşate de anunţarea rezultatelor alegerilor parlamentare, care au avut loc la 13 martie a.c., despre care opoziţia afirmă că au fost fraudate. De asemenea, protestele au avut la bază o nemulţumire generalizată a populaţiei faţă de situaţia economică a ţării şi faţă de corupţia răspândită în rândurile oficialilor. Iniţial, manifestaţiile au avut loc în sudul ţării, unde demonstranţii au ocupat mai multe clădiri administrative din localităţile Jalal-Abad şi Och. Opoziţia kirghiză, care a solicitat demisia preşedintelui Askar Akaiev, a creat un Consiliu de Coordonare, după ce manifestanţii adunaţi în capitala ţării, Bişkek, au ocupat sediile Guvernului, Preşedinţiei şi pe cel al televiziunii. 

Askar Akaiev a denunţat tentativa de lovitură de stat, "finanţată şi dirijată din exterior", afirmând că, în aceste condiţii, este necesară o atitudine fermă din partea forţelor de ordine. "Structurile din conducere nu trebuie să dea dovadă de slăbiciune în momentul în care se confruntă cu revoluţii colorate (...) care reprezintă, de fapt, lovituri de stat", a declarat el, într-un mesaj adresat naţiunii, făcând aluzie la "revoluţia trandafirilor" din Georgia şi la "revoluţia portocalie" din Ucraina. 

Ca urmare a revoltei populare, Curtea Supremă nu a confirmat noul Parlament ales, invalidând rezultatele alegerilor, şi a restabilit competenţele precedentului Parlament, până la data de 14 aprilie a.c. Deputaţii şi senatorii kirghizi, reuniţi în sesiune extraordinară, l-au desemnat pe şeful Legislativului, Icenbai Kadirbekov, în funcţia de preşedinte interimar. De asemenea, Parlamentul a decis să încredinţeze prerogativele guvernului Consiliului de Coordonare de Unitate Naţională, creat de opoziţie şi prezidat de unul dintre principalii săi lideri, Kurmanbek Bakiev. Preşedintele Askar Akaiev a demisionat din funcţie la 4 aprilie şi a părăsit ţara, iar premierul în exerciţiu, Nicolai Tanaiev, şi-a prezentat demisia. Kurmanbek Bakiev a declarat în faţa Parlamentului, că dacă fostul preşedinte, Askar Akaiev, revine în ţară, va beneficia de toate garanţiile oferite de Constituţia şi legile kirghize. 

K. Bakiev a afirmat că a discutat cu preşedintele rus Vladimir Putin, cu şeful statului Uzbekistan, Islam Karimov şi cu preşedintele kazah, Nursultan Nazarbaiev, aceştia manifestându-şi intenţia de a susţine noul Guvern şi de a-i acorda asistenţă. 

*

După revoluţia din Republica Kirghistan, ţările vecine din Asia Centrală au evitat să comenteze evenimentele, cu excepţia Tadjikistanului, unde a fost evocat spectrul unui război civil. 

"Revoluţia kirghiză are culoarea focului", titra săptămânalul tadjic "Asia Plus", care consideră că Republica Kirghistan "se află în pragul unui război civil". Evenimentele petrecute "amintesc de vremurile tulburi de la începutul anilor 1990 din ţara noastră. Şi, după cum ştie toată lumea, acestea au condus la război civil", remarca Rashid Abdullo, unul dintre liderii Partidului Islamic al Renaşterii, de opoziţie. Analiştii şi politicienii au aceleaşi temeri, pentru că războiul civil, care a făcut circa 150.000 de victime în Tadjikistan, la începutul anilor 1990, a început într-un mod similar, cu manifestaţii împotriva unei puteri slăbite, urmate de jafuri şi degenerând într-un conflict între partizanii puterii şi opoziţia islamistă. "În Asia, nu există revoluţii colorate", aprecia politicianul tadjic, referindu-se la manifestaţiile paşnice care au adus opoziţia la putere în Georgia şi Ucraina, "nu există decât violenţă şi revoluţii sângeroase". 

În Uzbekistan, unde autoritarul preşedinte Islam Karimov se menţine la putere din perioada sovietică, cenzurând presa şi anihilând opoziţia politică, evenimentele de la Bişkek nu au fost comentate de presă. Singurele referinţe mediatice indirecte la revolta populară care, în 24 de ore, a dus la căderea regimului lui Askar Akaiev, sunt criticile virulente la adresa Occidentului, considerat principalul vinovat de evenimentele kirghize, din cauza rolului jucat de Europa Occidentală şi Statele Unite în timpul revoluţiilor din Ucraina şi Georgia. "Scopul occidentalilor este de a aduce în societăţile noastre valori imorale, cum ar fi individualismul, căsătoria homosexuală, pornografia (...), servindu-se de democraţie ca de un paravan", a declarat Ibrahim Normatov, cel mai important comentator politic uzbek. "Valorile noastre orientale ne învaţă să respectăm şi să ne supunem conducătorului nostru. În concluzie, nu se pune problema unei revoluţii în Uzbekistan", a adăugat el. 

Situaţia este similară şi în Kazahstan, o altă ţară vecină cu Kirghistanul unde, potrivit analiştilor, s-ar fi refugiat fostul preşedinte kirghiz, Askar Akaiev. Liderul kazah, Nursultan Nazarbaiev a declarat că "trebuie să tragem învăţăminte din situaţia din Kirghistan, să înţelegem cauzele evenimentelor. Este clar că problemele economice şi sociale, care s-au acumulat în această ţară, au condus la o sărăcie generalizată şi la lipsa locurilor de muncă. Toate acestea au provocat proteste spontane în mai multe regiuni ale ţării", a declarat el. Incriminând "slăbiciunea puterii, care a permis rebelilor şi vandalilor să acţioneze după placul inimii", N. Nazarbaiev, care se află la putere de peste zece ani, în urma unor alegeri criticate în Occident, a sugerat o nouă înăsprire a propriului său regim. 

În Turkmenistan, care este izolat de restul lumii, aflându-se, potrivit analiştilor, sub conducerea despotică a lui Saparmurat Niazov, presa cenzurată nu a făcut nici o referire la evenimentele kirghize. 

Ambasadorul Rusiei la OSCE, Aleksei Borodavkin, i-a acuzat pe observatorii OSCE că au contribuit la revolta din Kirghistan prin politizarea raportului despre alegerile desfăşurate recent în această ţară (alegerile parlamentare din Kirghistan au fost considerate drept nedemocratice de reprezentanţii şi observatorii OSCE). "Raportul misiunii OSCE după primul tur al alegerilor legislative a contribuit, într-o anumită măsură, la declanşarea protestelor din Kirghistan. Rapoartele trebuiau să ţină cont de situaţiile complicate de pe teren şi să fie realizate cât mai tehnic", a subliniat diplomatul rus. 

China a cerut noului Guvern kirghiz să continue cooperarea pentru combaterea terorismului, făcând referire la operaţiunile chineze împotriva separatiştilor musulmani din regiunea Xinjiang. "Sperăm că vom continua în condiţii normale cooperarea antiteroristă", a declarat Liu Jianchao, purtătorul de cuvânt al Ministerului chinez de Externe. "Cred că ţările din regiune, inclusiv Kirghistanul, sunt interesate să combată grupările extremiste - religioase, teroriste sau separatiste", a adăugat L. Jianchao, solicitând restabilirea situaţiei din ţara vecină şi menţinerea relaţiilor bilaterale dintre cele două părţi. China a avut relaţii diplomatice foarte bune cu fostul preşedinte kirghiz, Askar Akaiev, acesta susţinând eforturile regimului de la Beijing îndreptate împotriva separatiştilor din regiunea Xinjiang. China se teme că instabilitatea din Kirghistan, cu care are o frontieră comună de peste 1.000 de kilometri, ar putea fi exploatată de grupările oigure din Xinjiang, care luptă pentru crearea Turkestanului Oriental.

*

Presa europeană consideră că schimbarea regimului din Kirghistan reprezintă un progres al democraţiei, dar este preocupată de menţinerea stabilităţii în Asia Centrală, regiune ameninţată de extinderea islamismului. "Victoria opoziţiei din Kirghistan i-ar putea mobiliza pe liderii autoritarişti din Asia Centrală, susţinuţi de Rusia, în numele stabilităţii şi luptei împotriva islamismului", comentează cotidianul belgian "Le Soir". "Dacă, sub impactul evenimentelor din Kirghistan, regimul din Uzbekistan va fi înlăturat, curentul islamist se va extinde cu rapiditate în toată Asia Centrală. Acest risc reprezintă o îngrijorarea fără precedent pentru Rusia", continuă publicaţia belgiană. 

În opinia cotidianului "Liberation", este vorba despre o nouă luptă pentru influenţă între Rusia şi Statele Unite. "Uşurinţa cu care a fost înlăturat A. Akaiev este un avertisment clar pentru dictatorii din ţările vecine, care vor încerca să evite aceste mişcări democratice", adaugă cotidianul francez, referindu-se la regimurile din Kazahstan, Uzbekistan, Tadjikistan şi chiar China. 

Ziarul britanic "The Independent" consideră că evenimentele din Kirghizia sunt rezultatul unui efect de domino. "Oare Occidentul se bucură la fel de mult de revoluţia din Kirghistan ca şi de cea din Ucraina?". Analiştii publicaţiei britanice se îndoiesc de acest lucru, fiind de părere că Rusia şi Statele Unite au încheiat deja un acord privind împărţirea zonelor de influenţă. 

"The Times" apreciază că înlăturarea unui dictator este un pas înainte, dar prezintă riscul existent ca islamiştii radicali să profite de vidul de putere creat. Rusia nu este singura ţară care doreşte stabilitatea regională, aceasta este şi în interesul Chinei şi chiar al Statelor Unite, determinate să oprească extinderea reţelei Al-Qaeda, conchide cotidianul britanic. 

Publicaţia spaniolă "El Pais" consideră că această revoltă este un avertisment serios pentru V. Putin, iar "El Mundo" apreciază că Statele Unite, "care au declanşat acest fenomen domino, îşi consolidează influenţa în zonă". 

"Efectul de domino nu se mai opreşte", consideră Marshall Goldman, director al Centrului Davis pentru studii euro-asiatice, citat de ziarul "La Repubblica". Acesta se întreabă de ce opoziţia din Uzbekistan şi Kazahstan nu ar trece la măsuri similare. 

În opinia cotidianului "Der Standard", "înlăturarea lui Askar Akaiev demonstrează că revoluţiile pot fi exportate şi în Comunitatea Statelor Independente". 

Potrivit cotidianului grec "To Vima", "concurenţa între Statele Unite şi Rusia, care îşi păstrează bazele militare din apropiere de Bişkek, este încă puternică în această ţară bogată în petrol şi gaze naturale". 

Ziarul turc "Hurriyet" consideră că revoluţia de la Bişkek este un plan important al Administraţiei americane, care se aplică din Maroc până la marele zid chinezesc, trecând prin Orientul Mijlociu, Caucaz şi Asia Centrală, unde Statele Unite vor să instaleze regimuri aliate, pentru a controla resursele naturale din regiune.

 

 

2. Alegerea Preşedintelui Republicii Moldova

 

 

Vladimir Voronin a fost reales, la 4 aprilie a.c., în funcţia de Preşedinte al Republicii Moldova, de către Parlamentul ţării, în conformitate cu prevederile Constituţiei. V. Voronin a fost reales pentru un mandat de patru ani cu 75 de voturi pentru şi unul împotrivă, câştigând în faţa contracandidatului său, Gheorghe Duca, la rândul său membru al Partidului Comunist. 

Opoziţia de la Chişinău şi-a motivat decizia de a-l susţine pe preşedintele Vladimir Voronin pentru obţinerea unui nou mandat prin faptul că acest lucru este dictat de interesul major al statului. Iurie Roşca, liderul Partidului Popular Creştin Democrat, a declarat că decizia de a-l vota pe V. Voronin a fost luată după îndelungi consultări în cadrul formaţiunii politice pe care o conduce, dar şi după discuţiile purtate cu liderii de la Bucureşti, Tbilisi, Kiev, Washington şi Bruxelles. "Este o decizie dificilă pentru noi, riscantă şi foarte responsabilă. Vechile ostilităţi dintre noi rămân de domeniul trecutului, în numele consensului naţional şi al viitorului european al Republicii Moldova", a afirmat I. Roşca. El a enumerat o serie de condiţii pe care i le-a propus lui V. Voronin şi pe care acesta le-a acceptat. Este vorba despre reforma legislativă, asigurarea independenţei justiţiei şi desfiinţarea presei guvernamentale. 

Oleg Serebrian, deputat independent, a precizat, în numele unui grup din cadrul Partidului Social-Liberal, că decizia de a-l vota pe V. Voronin a fost consecinţa nevoii de menţinere a stabilităţii şi de orientare a ţării spre Uniunea Europeană.

Potrivit analiştilor occidentali, Preşedintele Republicii Moldova, Vladimir Voronin, “este un fost membru al nomenclaturii sovietice, care, după ce a câştigat alegerile din 2001 pe baza unui program prorus, a devenit avocatul apropierii ţării sale de Europa”. La sfârşitul anului 2003, V. Voronin întrerupe dialogul cu Rusia pe tema regiunii separatiste transnistrene, refuzând în ultimul moment planul de soluţionare a conflictului propus de preşedintele rus, Vladimir Putin, considerat prea favorabil separatiştilor. După respingerea planului de pace, decizie care a ofensat Rusia, relaţiile cu liderii de la Moscova au continuat să se deterioreze, iar V. Voronin a început să se apropie de Europa. 

La alegerile din martie 2005, Partidul Comunist condus de V. Voronin a reuşit să obţină 56 dintre cele 101 locuri ale Parlamentului, continuând astfel apropierea de Uniunea Europeană. 

Reînvestirea în funcţie a preşedintelui moldovean, Vladimir Voronin, a avut loc la 7 aprilie a.c., la Palatul Republicii. Vladimir Voronin a declarat că problema renunţării la funcţia de lider al Partidului Comunist din Republica Moldova va fi discutată la următoarea Adunare Generală a formaţiunii. V. Voronin a calificat condiţiile impuse de opoziţie drept simple propuneri şi a precizat că acesta este ultimul său mandat de preşedinte. “Nu am intenţia de a păstra această funcţie după exemplul unor ţări din Asia", a precizat preşedintele moldovean. 

Vladimir Voronin nu a precizat numele candidatului la funcţia de premier, dar a anunţat că în câteva zile acesta va fi făcut public, iar la următoarea şedinţă a Parlamentului va face o propunere oficială în acest sens. 

 

3. Noi propuneri privind reforma ONU

 

 

Potrivit ultimului proiect de reformă al ONU, dat recent publicităţii la New York, Secretarul general al ONU, Kofi Annan, a propus un cod de declanşare a războaielor, în care să fie reafirmat rolul central al Consiliului de Securitate. El a propus, de asemenea, o definire universală a terorismului, K. Annan solicitând liderilor mondiali să aprobe un text "care să definească toate condiţiile recurgerii la forţă de către comunitatea internaţională" şi să-şi afirme "dorinţa de a fi ghidaţi de acesta în momentul în care se va pune problema utilizării forţei". Textul ar trebui să reafirme rolul central al Consiliului de Securitate, dreptul său de a recurge la forţă, inclusiv folosirea modului preventiv, pentru menţinerea păcii şi securităţii pe plan internaţional şi în cazuri de genocid, epurare etnică şi alte crime împotriva umanităţii. De asemenea, înainte de autorizarea utilizării forţei ar trebui să se stabilească dacă ameninţarea este serioasă, dacă aceasta ar putea fi oprită prin alte modalităţi decât forţa, dacă mijloacele folosite sunt proporţionale cu ameninţarea şi dacă există o şansă reală de reuşită. 

K. Annan reaminteşte că susţine decizia de aplicare a unei vaste reforme în cadrul ONU, după profundele diviziuni constatate între statele membre în momentul declanşării războiului din Irak. Kofi Annan a solicitat ţărilor membre să declare că "orice act care ar cauza moartea sau rănirea gravă a unor civili sau persoane necombatante în scopul intimidării unei comunităţi umane sau al forţării unui guvern sau unei organizaţii internaţionale să facă sau să nu facă un lucru, reprezintă un act de terorism". Până în prezent, încercările de definire a terorismului au eşuat, ţările membre ONU nereuşind să ajungă la un acord cu privire la noţiunea de terorist şi cea de combatant pentru libertate. 

Kofi Annan a susţinut ideea extinderii Consiliului de Securitate de la 15 la 24 de membri, subliniind necesitatea aplicării unei reforme pentru ca acest organism să fie mai reprezentativ pentru comunitatea internaţională şi realităţile geopolitice actuale. Propunerile Secretarului General al ONU sunt asemănătoare cu cele formulate la 30 noiembrie 2004 de un comitet internaţional, care a pledat pentru extinderea Consiliului la 24 de membri şi a propus două modele în acest scop. Fără a se pronunţa în favoarea uneia dintre cele două opţiuni, preconizând repartizări diferite ale mandatelor între membrii permanenţi şi cei temporari, Kofi Annan încurajează statele membre să ajungă la un acord cu privire la acest subiect important înainte de summit-ul din septembrie 2005. Summit-ul va avea loc la New York, în perioada 14-16 septembrie, înainte de reuniunea anuală a Adunării Generale. "Ar fi preferabil ca statele membre să adopte această decizie vitală prin consens. Însă, dacă nu vor reuşi, acest lucru nu trebuie să devină o scuză pentru amânarea adoptării acestei decizii", a subliniat Kofi Annan. 

În prezent, Consiliul de Securitate este format din 15 membri. Cinci dintre ei - China, Statele Unite, Franţa, Marea Britanie şi Rusia - sunt membri permanenţi, cu drept de veto. Celelalte zece state sunt desemnate de Adunarea Generală pentru o perioadă de doi ani. Ţările ale căror mandate vor expira la sfârşitul anului 2005 sunt Algeria, Benin, Brazilia, Filipine şi România, iar ţările membre în Consiliu până la sfârşitul anului 2006 sunt Argentina, Danemarca, Grecia, Japonia şi Tanzania. Mai multe state candidează pentru locurile permanente din Consiliul de Securitate: Germania, Brazilia, India şi Japonia. Uniunea Africană doreşte două locuri permanente pentru Africa, principalele state candidate fiind Africa de Sud, Egipt, Kenya şi Nigeria. 

Aplicarea unei reforme în Consiliul de Securitate necesită amendarea Cartei ONU, pentru care trebuie să existe aprobarea a două treimi dintre cei 191 de membri ai Adunării Generale, inclusiv cei cinci membri permanenţi ai Consiliului, precum şi o ratificare din partea Parlamentelor naţionale.

*

Restructurarea Organizaţiei Naţiunilor Unite este sprijinită în mod considerabil de opinia publică, potrivit rezultatelor unui sondaj realizat în 23 de ţări şi dat publicităţii de BBC World Service. 

Persoanele chestionate sunt de acord cu o consolidare a rolului ONU şi sprijină ideea includerii Germaniei, Indiei, Japoniei şi Braziliei ca membri permanenţi ai Consiliului de Securitate. Majoritatea persoanelor chestionate doresc să nu mai existe dreptul de veto al membrilor permanenţi. 

Propunerea de a extinde Consiliul de Securitate prin introducerea de noi membri permanenţi este sprijinită de majoritatea respondenţilor în 22 dintre cele 23 de ţări luate în considerare pentru realizarea sondajului. Această propunere se bucură de sprijin în patru dintre ţările care deţin deja statutul de membri permanenţi ai Consiliului de Securitate - Statele Unite (70%), Marea Britanie (74%), Franţa (67%) şi China (54%). În Rusia, cel de-al cincilea membru permanent, numai 44% din populaţie sprijină ideea extinderii Consiliului de Securitate. 

În medie, 69% dintre persoanele chestionate sunt de acord cu extinderea Consiliului de Securitate, cel mai mare sprijin înregistrându-se în Italia (86%), Canada (84%), Germania şi Australia (81%). Dintre ţările luate în discuţie pentru a fi desemnate noi membri permanenţi, Germania şi Japonia se bucură de cea mai mare popularitate. Cetăţenii din 21 de ţări s-au declarat de acord cu introducerea Germaniei printre membrii permanenţi ai Consiliului de Securitate, această propunere beneficiind în medie de susţinerea a 56% din totalul persoanelor chestionate. În China şi Coreea de Sud, opoziţia faţă de transformarea Germaniei membru permanent al Consiliului de Securitate este legată de opoziţia faţă de principiul general al extinderii Consiliului. Un procent de 54% dintre persoanele chestionate sunt de acord cu intrarea Japoniei în Consiliul de Securitate, acest rezultat fiind scăzut în Rusia şi Coreea de Sud, în timp ce China se opune acestui lucru. 

 

 

4. Alegerea preşedintelui irakian

 

 

Jalal Talabani a fost ales, la 6 aprilie a.c., în funcţia de preşedinte al Irakului de către Adunarea Naţională tranzitorie a acestei ţări, fiind votat de 228 de deputaţi din totalul de 275. Preşedintele în exerciţiu, sunnit-ul Ghazi al-Yawer şi şiitul Hussein Chahrastani au fost aleşi vicepreşedinţi. Pentru aceste posturi nu au existat alţi candidaţi, iar atribuirea lor a fost negociată anterior de reprezentanţii listelor şiită şi kurdă şi de politicienii sunniţi. J. Talabani este primul kurd care ocupă funcţia de şef al statului de la crearea Irakului modern. Jalal Talabani şi cei doi adjuncţi ai săi vor forma Consiliul prezidenţial, care va avea ca misiune constituirea Cabinetului şi prezentarea acestuia în faţa Parlamentului. Mandatele tuturor persoanelor care au fost numite la conducerea Irakului vor înceta după organizarea de noi alegeri generale, eveniment prevăzut pentru decembrie 2005.

Noul preşedinte irakian, Jalal Talabani, a propus, în discursul de învestitură susţinut în faţa Parlamentului, o amnistie pentru insurgenţi, pentru a le oferi o şansă de reintegrare în noul Irak. "Trebuie găsită o soluţie politică şi paşnică pentru irakienii induşi în eroare de terorism". Noul preşedinte a apreciat că este necesar ca insurgenţii "să fie convinşi să participe la procesul democratic şi să aibă şansa de a profita de libertăţile acordate, chiar dacă ei cer retragerea a ceea ce numesc forţele străine de ocupaţie". De asemenea, el a declarat că "teroriştii criminali, care vin din străinătate şi fac alianţe cu criminalii din Partidul Baas trebuie respinşi categoric" şi a cerut populaţiei "să îi izoleze, pentru a curăţa regiunile în care se adăpostesc". 

Jalal Talabani, el însuşi fost rebel kurd, consideră necesară o reconciliere şi cooperare cu arabii sunniţi care cred în procesul democratic. "Irakienii care sunt dispuşi să coopereze cu noi în procesul democratic trebuie amnistiaţi, deoarece nu putem realiza progrese fără ei", a spus el. Făcând apel la o politică mediatică şi un război ideologic împotriva teroriştilor, el şi-a exprimat speranţa că va putea fi încheiat "un acord cu fraţii arabi pentru ca aceştia să pună capăt sprijinului mediatic, financiar, dar şi aprovizionării cu arme şi pregătirii forţelor de gherilă". Autorităţile irakiene au denunţat în repetate rânduri sprijinul de care beneficiază insurgenţii din partea ţărilor vecine, în special a Iranului, Siriei şi a Iordaniei, susţinători ai fostului regim găsind refugiu pe teritoriul acestor ţări.

Şiitul Ibrahim al-Jaafari a anunţat că preşedintele Jalal Talabani l-a desemnat să formeze noul guvern de la Bagdad. "Am fost desemnat în funcţia de prim-ministru", a declarat Ibrahim al-Jaafari, liderul partidului şiit Dawa, la scurt timp după încheierea ceremoniei de învestire a preşedintelui ţării. El şi-a exprimat speranţa că va reuşi să încheie formarea guverului în două săptămâni, deşi legislaţia îi oferă un termen de o lună pentru finalizarea structurii Executivului.

Gruparea lui Abu Mussab al-Zarqawi, liderul reţelei Al-Qaeda în Irak, şi-a reafirmat determinarea de a continua războiul sfânt, drept răspuns la propunerea formulată de noul preşedinte irakian, Jalal Talabani, privind amnistierea insurgenţilor. "Agentul SUA, Jalal Talabani, a anunţat o aşa-zisă amnistie pentru mujahedinii combatanţi, pe care i-a chemat să participe la viaţa politică", se arată într-un comunicat al grupării, dat publicităţii. "Noi, organizaţia Al-Qaeda din Rafidain (Mesopotamia), nu vă iertăm lipsa de credinţă şi vărsarea de sânge musulman. Nu vă rezervăm decât sabia, voi, agenţi ai evreilor şi cruciaţilor. Nu vom renunţa la jihad până cînd sharia (legea islamică) nu va fi instituită în toată ţara", se afirmă în comunicat. 

 

 

5. Problema retragerii trupelor siriene din Liban

 

 

Preşedintele Republicii Siriene, Bashar al-Assad, a afirmat că forţele siriene trimise în Liban în cursul ultimilor 30 de ani nu au avut niciodată drept misiune asigurarea securităţii acestei ţări. Şeful statului sirian, care a criticat recentul raport al ONU referitor la asasinarea fostului premier libanez Rafic Hariri, a afirmat că "securitatea Libanului nu a fost niciodată una dintre misiunile încredinţate Siriei". Preşedintele sirian a declarat că "misiunea soldaţilor sirieni era să se asigure că libanezii trăiesc în pace şi să ajute forţele de securitate şi armata libaneză să instaureze această securitate". 

Preşedintele sirian consideră că raportul ONU ar fi trebuit să se limiteze la ancheta asupra asasinării fostului premier libanez, dar "este vorba, de fapt, despre un raport politic, care se bazează mai degrabă pe opinii decât pe dovezi". Bashar al-Assad denunţă faptul că raportul ONU acuză Siria că este "responsabilă pentru tensiunea care exista în Liban şi care a dus la acest asasinat". "Cum au putut ajunge la concluzia că Siria este vinovată de acest act, dacă nu se cunoaşte criminalul? Pentru mine este de neînţeles", a afirmat Bashar al-Assad. 

De asemenea, preşedintele sirian a avertizat organizaţiile palestiniene radicale, precum Jihadul Islamic, că orice activitate militară întreprinsă de pe teritoriul sirian le este interzisă. "Terenul lor de acţiune este Palestina, nu Siria", a spus el. Bashar al-Assad a adăugat că situaţia mişcării politico-militare şiite libaneze Hezbollah este diferită, ca urmare a bazei sale sociale ample şi a celor 12 deputaţi pe care îi are în Parlamentul libanez. 

Pe de altă parte, trimisul special al ONU Terje Roed-Larsen a anunţat că retragerea din Liban a trupelor siriene se va încheia până la 30 aprilie a.c., potrivit asigurărilor date de ministrul sirian de externe, Farouk al-Shara. Guvernul sirian a acceptat trimiterea unei echipe ONU pentru verificarea retragerii totale, a precizat T. Roed-Larsen, în cursul unei conferinţe de presă comune cu Farouk al-Shara. "Prin retragerea totală din Liban, Siria va aplica partea care îi revine din Rezoluţia 1.559 a Consiliului de Securitate al ONU", a declarat al-Shara, adăugând că "relaţiile dintre Siria şi Liban sunt clădite pe baze naţionale şi etnice care nu pot fi desfiinţate de retragerea forţelor siriene". 

Lideri ai opoziţiei libaneze au salutat anunţul făcut de autorităţile de la Damasc, referitor la retragerea totală a militarilor sirieni din Liban înainte de 30 aprilie a.c. şi şi-au exprimat speranţa că acest lucru va reprezenta un nou început pentru relaţiile bilaterale. "Este un eveniment pozitiv decisiv în criza libaneză, este conform uneia dintre principalele cereri ale opoziţiei ţării şi sperăm că va marca un nou început în relaţiile libanezo-siriene, pe o bază de egalitate şi cu un grad semnificativ de cooperare între două ţări independente", a declarat Nassib Lahud, liderul Mişcării pentru reînnoire democratică. Potrivit oficialului libanez, faptul că Siria a acceptat ca membrii comunităţii internaţionale să supravegheze retragerea din Liban conferă acestui eveniment foarte important un caracter legal pe plan internaţional. 

